text: Koldt vejr er godt vejr for danske kartofler
  14 februar 2012 kl. 09.32
  Danske kartoffelavlere er glade for kulden i Mellem- og Østeuropa. Det kan nemlig medføre øget omsætning for dem.
  Kartoffelavlerne regner med ekstra omsætning til eksempelvis Polen, fordi den ekstreme kulde kommer til at påvirke kartoffelproduktionen i østlandene.
  Men også i Syditalien og Nordafrika har der været koldt.
  - Vintervejret kan betyde, at de nye kartofler fra Sydeuropa og Nordafrika bliver forsinket, siger kartoffelavler Jens Christensen fra Rousthøje ved Varde til P4 Esbjerg.
  - Men der er ingen grund til panik, for vi har stadig masser af danske kartofler på lager. De kan sagtens dække danskernes efterspørgsel, mens vi venter på nye udenlandske kartofler, siger Jens Christensen til radioen.
  